Vier skoolkinders verdrink buite PTADie polisie se duikeenheid in die dam waar vier kinders verdrink het. Foto: Etienne Creux / Pretoria News Vier skoolkinders het oor die naweek op ŉ plaas buite Pretoria verdrink. Pretoria se nooddienste het Sondagoggend om 08:00 ŉ oproep ontvang om te sê die vier seuns word vermis. Hulle was Saterdag vir die laaste keer gesien toe hulle in ŉ mensgemaakte besproeiingsdam op die plaas gaan swem het. Volgens Nomasonto Ndlovu, ŉ woordvoerder van die Tshwane-metro, het die Tshwane-nooddienste en die polisie se duikeenheid ŉ soektog van stapel gestuur. “Die vier seuns se liggame is binne 30 minute in die dam gekry. Hul liggame was in ŉ radius van 2m uit mekaar gevind. Hulle was tussen 9 en 12 jaar oud,” het Ndlovu gesê. Die seuns van Mamelodi is Remember Mosoma (12), Nthapeleng Laka (11), Mpho Mamabolo (9) en Nkosinathi Masilela (9). ‘n Geregtelike doodsondersoek sal gedoen word.